
Și iar democrația vom mima... 

Data: 4 martie 2024 

Poate că pe ici, pe colo mai sunt naivi care speră că alegerile locale, comasate cu europarlamentarele (liste separate pentru primele, liste 
comune pentru eurodeputaţii „rotativilor”) din 9 iunie, posibil o nouă Duminică a Orbului, vor aduce cu ele niscaiva schimbări. Nu mă 


număr printre aceştia, nu fiindcă nu le-aş dori (mă rog, ca tot românul amăgit peste trei decenii cu luminiţa de la capătul tunelului), ci 


fiindcă nu le cred posibile pe cele în bine. Şi nu le cred posibile, întrucât este lesne de dedus din tot ce mai mişcă-n ţara asta temeinic pusă 


pe butuci, că sforarii interni şi externi nu doresc acest lucru: Sforarii interni (ticăloşii vânduți străinilor) pentru 
că, prin netrebnica lor contribuţie, au făcut ca sărăcia şi asimetria socială să devină, vorba lui Caragiale, starea 
naturelă din această ţară crucificată; sforarii externi (adevărații păpuşari planetari) pentru că numai de formă 
nu le convine prelungitul circ de pe aceste meleaguri (regula istorică este că o stare prelungită de improvizație 


politico-economică, generează nemulțumirea care cu necesitate duce la revolte, dar regula este copios contrazisă 


de proverbiala răbdare romînească!), în fond însă le convine de minune, ştiut fiind faptul că cel mai bine se 


pescuieşte în apele tulburi. 


Or, apele tulburi din politică, economie şi starea generală de spirit a naţiunii noastre sunt aliaţii cei mai de nădejde ai lichelelor din 
lăuntrul şi din afara graniţelor ţării în acţiunea lor conjugată de-a fura mai ceva ca-n codru (dar unde-s codrii de mai an?!) şi de-a crea 
aparențele unei democraţii ca la carte. În realitate, însă, o monstruoasă nedemocraţie, în care plutocraţia (puterea subanalfabeţilor 
îmbogăţiţi peste noapte prin afaceri „curat murdare”) taie şi spânzură într-un stat profund corupt, nedrept cu umilul şi opresiv cu săracul, 
un stat-malaxor statornic îndreptat împotriva străduinţelor într-ale corectitudinii, atâta câtă a mai rămas (micii datornici sunt executați 
fără milă prin atrocele mecanism al majorărilor şi penalităţilor, în timp ce marii datornici cu rangul de „clienţii statului” nu numai că 


beneficiază de reeşalonarea datoriilor, dar în cele mai multe cazuri ajung să plătească cu chiu, cu vai doar o mică parte dintre ele). 


Doar într-un asemenea stat anapoda, cu legi şi instituţii pe măsură, poate să funcţioneze o struțo-cămilă de felul prezenţei obligatorii la 
vot. Într-un talmeş-balmeş cu drepturi-obligaţii şi obligaţii-drepturi, nu numai că nici dracu nu se mai descurcă, dar este un desăvârşit 
abuz împotriva libertăţii de decizie a individului, ceva foarte asemănător cu modelul de fericire impusă cetăţenilor de către strategii şi 
tacticienii bolşevismului, unde — atunci când cineva îndrăznea să cugete cu capul lui şi doar oleacă se abătea de la silnica logică a 
furnicarului uman — îndată i se aplica eticheta de contrarevoluţionar şi duşman al poporului, după care, potrivit aceleiaşi logici împotriva 


firii umane, respectivul rebel era fie izolat (întemnițat, înlăgărat sau închis într-un azil), fie era suprimat fizic. 


Vasăzică, nici vorbă ca un drept constituţional să poată fi întărit printr-un act normativ conjunctural, în cazul de faţă din pricina 
progresivei neparticipări la vot, care să le impună cetăţenilor scârbiţi de politică, participarea chiar şi fără de tragere de inimă la această 


penibilă şi prelungită farsă democratică. 


Nu numai că aşa ceva face praf şi pulbere libertatea de decizie a cetăţeanului vizavi de drepturile sale fundamentale (are dreptul la viaţă, 
dar nimeni nu-l poate obliga să trăiască dacă lui i se năzare că viaţa este o povară; are dreptul la muncă, dar nimeni nu-l va face să lucreze 
dacă el, conştient sau inconştient, a decis că lucrurile stau altfel; are dreptul la instruire, părinţii copilului fiind obligaţi prin lege să-l 
trimită la şcoală, dar nimeni şi nimic nu-l poate sili să devină elev conştiincios dacă şcoala şi studiul îl dezgustă etc.), însă avem sub ochi 
dovada cum jocurile politicianiste şi uriaşele neîmpliniri postdecembriste s-au constituit în argumente irefutabile împotriva unui drept 


constituţional devenit rutină şi, prin statornica păcătoşenie a cârmuitorilor, preschimbat într-o impecabilă aflare în treabă. 


Doriţi, nenicilor cârmuitori şi făcători de legi, ca scrutinul să fie o sărbătoare a libertăţii de decizie pentru toţi românii cu drept de vot? Păi 
atunci nu-i nevoie de legi complementare cu caracter constrângător (de felul amenzilor), care să-i împingă pe români spre urne, ci de un 


cadru tehnico-moral adecvat: 
1) Realizări concrete în plan material şi spiritual, nicidecum bătuta pe loc pentru majoritatea românilor în mai bine de un sfert de veac. 
2) Egalitatea în faţa legilor pentru toţi trăitorii pe aceste meleaguri, dar nu în teorie, ci în viaţa de zi cu zi. 


3) Candidaţii propuşi, dar mai cu seamă aleşii să se constituie prin fapte în truditori pentru comunitate şi în modele pentru tineri. Există 
aşa ceva în societatea noastră distorsionată? Şi dacă există, cum pot fi descoperiţi, când cugetătorul francez Henri Bergson ne-o spune 
verde în față că democraţia occidentală, democraţia în care trăia şi pe care o cunoştea, nu posedă criterii pentru selecţia valorilor? Iar 
dacă totuşi se ajunge la ei şi sunt convinşi să intre în politică, adică să se implice efectiv în vasta şi anevoioasa operă de redresare a 


României, ce şanse au să reziste între politrucii îmbătrâniţi în rele? Păţania lui Marian Munteanu este deplin edificatoare în acest sens... 


4) Unde-i votul electronic promis românilor de actualul preşedinte în campania din anul 2014? Nu numai că românii n-au parte de aşa 
ceva, în definitiv o bagatelă pentru nivelul atins de informatică şi numărul posesorilor de calculatoare, dar li se bagă pe gât şi uriaşa 
minciună statistică cu totalul alegătorilor (aproape trei milioane în plus față de „statistica” bunului simţ), adică taman masa de voturi 
fictive cu care la alegerile parlamentare va fi înclinată cumpăna pe direcţia (a se citi în favoarea) deţinătorilor puterii efective. Nu spunea 


Stalin că rezultatul final al scrutinului nu depinde de numărul celor care se prezintă la urne, ci de cel/cei care numără voturile? 


Tocmai de-aceea spun că, şansele de schimbare în bine fiind practic nule, tare bună ar fi pentru românii de rând greva electorală. Ceea ce 
înseamnă aplicarea democratică a Legii talionului („Ochi pentru ochi şi dinte pentru dinte”): Ne-aţi minţit cu neobrăzare atâţia ani, iată 
că de data asta nu ne lăsăm păcăliţi, stăm cuminţi acasă şi aşteptăm să vedem câte voturi veţi aduna de la ciracii voştri! 


vatiunea 


Nat 


4 * Termeni și Condiţii/GDPR + Contact: redactia Oziarulnatiunea.ro * Ed 


Deportații: Polonezi salvați de 
români 


Click aici pentru film 


Retina cu spini 


- ÎMÎ ERA SOMNUL AGITAT 

ŞI CĂDEAM MEREU DIN "PAT"! 

